**STARFSLEYFI**

**Tímabundið leyfi vegna uppbyggingar á**

**snjóframleiðslukerfi í Bláfjöllum**

# Íslenskir Aðalverktakar - ÍAV

## kt. 660169 2379

Höfðabakki 9d, Kópavogur

Heilbrigðisnefnd Garðabæjar, Hafnarfjarðar, Kópavogs, Mosfellsbæjar og Seltjarnarness (HEF) veitir leyfi til ofangreindrar framkvæmdar með vísun til ákvæða 44. gr. heilbrigðissamþykktar nr. 555/2015 um verndarsvæði vatnsbóla innan lögsagnarumdæma Hafnarfjarðar, Garðabæjar, Kópavogsbæjar, Reykjavíkurborgar og Mosfellsbæjar, með vísun til 59. gr. laga nr. 7/1998 um hollustuhætti og mengunarvarnir og til ákvæða í reglugerð nr. 884/2017 um varnir gegn olíumengun frá starfsemi í landi. Áformuð framkvæmd er á fjarsvæði vatnsverndarsvæðis höfuðborgarsvæðisins.

**Leyfið gildir frá 1. júní 2023 til 31. september 2023**

Leyfið er gefið út með skilyrðum um að ákvæðum gildandi laga og reglugerða um hollustuhætti og mengunarvarnamál og um meðhöndlun úrgangs hverju sinni sé fylgt.

**Gildissvið og umfang**

Leyfið tekur til jarðvinnu við gerð vatnslóns og aðstöðusköpunar vegna áformaðrar snjóframleiðslu við skíðasvæðið í Bláfjöllum, þ.m.t. til landmótunar, lagningu vatnslagna um skíðabrekkur og uppsteypu á grunni væntanlegrar byggingar fyrir vélbúnað vegna vatnstöku og snjógerðar. Ákvæði leyfis ná til mengunarvarna við framkvæmd og til olíu- og efnisflutninga,

**Umhverfisábyrgð**

Leyfishafi ber sbr. lög nr. 55/2012, um umhverfisábyrgð, ábyrgð á umhverfistjóni sem orðið getur við framkvæmd þessa. Ber honum að bregðast við allri yfirvofandi hættu á slíku tjóni og skal koma í veg fyrir eða bæta tjón ef það hefur orðið og bera kostnað af ráðstöfunum sem af því leiðir.

**Áhættugreining**

Leyfishafi skal, með vísun til áhættugreiningar (ÁHG), leggja áherslu á tryggar mengunarvarnir við skipulag og framkvæmdir á svæðinu með verndun grunnvatns í huga.

**Eftirlit verkkaupa**

SSH hefur tilnefnt sérstakan fulltrúa eða aðila til að annast virkt framkvæmdaeftirlit á verktíma sem einnig skal ná til umhverfiseftirlits með framkvæmdum á svæðinu. Leyfishafi skal skila til fulltrúa SSH þeim vottorðum og staðfestingum sem krafa er gerð um í leyfi þessu en þau gögn skulu ávallt tiltæk heilbrigðiseftirliti.

**Öryggi og samskipti**

Leyfishafi ber ábyrgð á að framkvæmdin stofni ekki öryggi vatnsverndar á svæðinu í hættu. Við grun um að öryggi vatnsverndar sé ógnað skal starfsleyfishafi þegar bregðast við með úrbótum og eftir atvikum breyttu vinnulagi.

Verði olíuslys eða önnur mengunaróhöpp sem starfsmenn geta ekki þegar leyst skal kalla á aðstoð Slökkviliðs höfuðborgarsvæðisins í gegnum neyðarsímann **112**. Halda skal hreinsunaraðgerðum áfram þar til ákvörðun um annað hefur verið tekin. Mengist jarðvegur skal hann þegar fluttur út af vatnsverndarsvæðinu í viðeigandi förgun hjá Sorpu eða annan þann stað sem heilbrigðiseftirlitið samþykkir. Tilkynna skal, við fyrsta tækifæri, eftirlitsmanni verkkaupa og heilbrigðiseftirliti um öll mengunarslys.

Leyfishafi skal kalla til heilbrigðiseftirlit ef upp koma ófyrirséð vandamál er tengjast framkvæmd starfsleyfis og snerta mengunarvarnir.

Leyfishafi ber ábyrgð á að starfsmenn fyrirtækisins, undirverktakar og starfsmenn þeirra séu upplýstir um mengunarvarnaákvæði starfsleyfis og um samþykkta öryggis- og viðbragðsáætlun fyrir verkið.

Leyfishafi skal tilnefna fulltrúa sem tengilið við sérstakan fulltrúa SSH og sem einnig ber ábyrgð á samskiptum við heilbrigðiseftirlitið á meðan á framkvæmdum stendur. Tryggt skal að ef þörf krefur geti fulltrúar heilbrigðiseftirlits og fulltrúi SSH, á eða utan hefðbundins starfstíma, haft samband við umhverfisfulltrúa leyfishafa.

Verði framkvæmdum hætt, tímabundið eða varanlega, eða þær stöðvast óvænt skal gera ráðstafanir til þess að fjarlægja úrgang og búnað og ganga frá rekstrarsvæði á þann hátt að góðri ímynd vatnsverndarsvæðisins verði ekki ógnað.

**Sértækar kröfur vegna mengunarvarna**

Starfsmenn á vegum ÍAV sem koma að verklegum framkvæmdum á svæðinu, skulu áður hafa farið á námskeið hjá Veitum vegna verklegra framkvæmda á vatnsverndarsvæðum.

Við framkvæmdina, þ.m.t. við flutning á steypu að steypustað skal tryggja fyllsta öryggis og ávallt vera viðbúnaður til að bregðast við verði slys eða mengunaróhapp.

Gámur fyrir olíu- eða glussamengaðan jarðveg skal vera til staðar.

**Mengunarvarnir vegna olíunotkunar**

Olíuáfyllingar á bifreiðar og flutningatæki skulu fara fram utan vatnsverndarsvæðis. Þær skulu að jafnaði fara fram á viðurkenndum afgreiðslustöðum fyrir eldsneyti. Aðeins tæki, s.s. ýtur og gröfur, sem ekki geta með góðu móti farið út af vatnsverndarsvæðinu til olíuáfyllinga mega fá olíu á framkvæmdasvæðinu.

Olíubifreiðum skal fylgt frá Suðurlandsvegi að framkvæmdasvæði. Að hámarki skulu 6000 lítrar vera í olíutanki olíubifreiðar.

Í upphafi verktíma skulu liggja fyrir samþykktar *verklýsingar* er varða m.a. framkvæmd olíuáfyllinga á ýtur, gröfur og önnur tæki sem viðurkennt er að erfitt sé að flytja út af svæðinu til olíuáfyllinga. Verklýsing skal a.m.k. ná til;

* Þegar olíubifreið setur olíu á neyslugeymi (sbr. ákvæði rgl. 884/2017).
* Þegar olíubifreið setur beint á tæki.
* Þegar olía er flutt að og sett á tæki með ,,olíukálf“ eða frá olíuflutningsgeymi en slíkt skal því aðeins gert að öðrum leiðum verði ekki viðkomið.

Leyfishafi skal í upphafi verks áætla notkun á mótaolíu og halda skrá um raunnotkun og innihald hennar.

**Tækjakostur og mengunarvarnir**

Meðan á framkvæmdum stendur skal leyfishafi halda skrá yfir þau tæki (t.d. gröfur, ýtur og flutningstæki), sem notuð eru eða áformað er að nota við verkið. Skrána á að uppfæra eftir þörfum. Þá skal leyfishafi leggja fram vottorð, frá aðila sem heilbrigðiseftirlitið samþykkir, er staðfestir að umrædd tæki hafi farið í lekaskoðun á árinu 2022 og staðist hana. Í tækjum skal vera afrit af niðurstöðum lekaskoðunar. Sama gildir um önnur þungavinnutæki, s.s. steypubifreiðar, steypudælur og krana sem koma að einstökum verkþáttum.

Ekki sjaldnar en mánaðarlega skal leyfishafi láta sjónskoða og skrá með tilliti til leka, tæki sem eru í reglulegri notkun á svæðinu.

Almennt skulu bifreiðar sem koma inn á svæðið ekki vera með meira magn af olíu en sem nemur ½ tanki en hafa skal samráð við fulltrúa SSH um framkvæmd.

Þrif á tækjum, þ.m.t. á steypubifreiðum skulu fara fram utan vatnsverndarsvæðis.

Engar viðgerðir aðrar en bráðaviðgerðir eru heimilar á svæðinu. Verði vart við leka á olíum eða glussum af tækjum skal þegar gera ráðstafanir til að lágmarka mengun. Viðgerðir til að bregðast við bráðamengun eru heimilaðar á svæðinu en biluð tæki skulu flutt til viðgerðar og skoðunar utan svæðis.

**Vinnubúðir og aðstöðusköpun**

Leyfishafi skal hafa samráð við heilbrigðiseftirlit um nauðsynlega aðstöðusköpun á svæðinu.

**Sorp og annar úrgangur**

Sorp og annan úrgang skal geyma í þar til gerðum ílátum og ber að flytja hann út af svæðinu til endurnýtingar eða förgunar eftir því sem við á. Leyfishafi skal sjá til þess að á framkvæmdasvæðinu safnist ekki upp úrgangur og hlutir heldur verði svæðið hreinsað og úrgangur fluttur í viðurkennda förgun. Brennsla á úrgangi er bönnuð.

**Úttektir og verklok**

Leyfishafi skal kalla eftir úttekt heilbrigðiseftirlits í lok hvers áfanga framkvæmdatímabilsins.

**Innra eftirlit**

Viðhafa skal reglulegt og skráð eftirlit með umhverfis- og rekstrarþáttum framkvæmdarinnar sem geta haft í för með sér hættu á jarðvegsmengun eða losun efna út í umhverfið. Halda skal skrá yfir öll mengunaróhöpp og slys og viðbrögð við þeim. Starfsleyfishafi skal hafa eigin eftirlitsmann, umhverfisfulltrúa, á svæðinu sem einnig skal hafa virkt samráð við heilbrigðiseftirlit um tilhögun innra eftirlits.

**Valdsvið og þvingunarúrræði**

Ef leyfishafi fylgir ekki ákvæðum starfsleyfis eða fyrirmælum eftirlitsaðila getur heilbrigðisnefnd beitt ákvæðum XVII. kafla laga nr. 7/1998, um hollustuhætti og mengunarvarnir, til að knýja á um framkvæmd úrbóta. Heilbrigðisnefnd er þannig heimilt að veita tilhlýðilegan frest til úrbóta, veita áminningu og ákveða rekstraraðila dagsektir sinni hann ekki tilmælum stofnunarinnar. Jafnframt er nefndinni heimilt að stöðva eða takmarka starfsemi leyfishafa sé um að ræða ítrekuð brot eða alvarlegt tilvik.

**Eftirlit**

Um eftirlit fer samkvæmt ákvæðum X. kafla reglugerðar nr. 550/2018. Eftirlitsgjöld verða innheimt samkvæmt ákvæðum ofangreindra laga um hollustuhætti og mengunarvarnir.

Eintök af starfsleyfisskilyrðum skulu ávallt tiltæk á vinnustað. Heilbrigðisnefnd getur endurskoðað starfsleyfisskilyrðin ef í ljós koma annmarkar á framkvæmd þeirra eða skaðleg áhrif á umhverfi sem ekki voru ljós fyrir. Sama gildir ef fram koma almennar kröfur eða ný tækni er leiðir til bættra mengunarvarna.

Starfsleyfið er bundið kennitölu og ofangreindu aðsetri starfseminnar. Við flutning eða eigandaskipti fyrirtækisins fellur leyfið úr gildi. Rekstraraðila ber að veita heilbrigðisnefnd upplýsingar um fyrirhugaðar breytingar á starfsemi sem varðað geti ákvæði starfsleyfis með hæfilegum fyrirvara.

Heilbrigðisnefnd

# Kópavogur, 14. apríl 2023